Alle politiske fanger i Burma kan være løslatt
I alt 424 av de 514 som har fått gå, har vært fengslet på politisk grunnlag, opplyser talsmann i opposisjonspartiet NLD, Naing Naing. Frigivelsene skjer bare en drøy uke før Burmas reformvennlige president Thein Sein setter kursen mot New York. Her skal han tale i FNs hovedforsamling for første gang siden han ble president. Fredsprisvinner og NLD-leder Aung San Suu Kyi kommer til å befinne seg i USA samtidig. Hun reiste søndag på et 18 dagers besøk for blant annet å motta en utmerkelse i Kongressen. Hun skal også møte president Barack Obama, noe det ikke er sikkert at Thein Sein får gjøre.Thein Seins regjering hadde i juli i år løslatt nesten 700 politiske fanger over en periode på 14 måneder. Når han inntar talerstolen i FNs hovedforsamling er han ventet å understreke reformarbeidet som er gjort i hjemlandet. Slik vil han trekke til seg investeringer og forsøke å få verdenssamfunnet til å heve alle gjenværende sanksjoner, spesielt mot import fra Burma.EU-kommisjonen foreslo mandag å gjeninnføre særlige bestemmelse som skal gjøre det lettere for Burma å eksportere varer til EU. Det vil i så fall gi burmanske produkter toll- og kvotefri adgang til EUs markeder. Forslaget må godkjennes av EUs medlemsland og EU-parlamentet. Vestlige land har nå hevet de fleste av sanksjonene mot Burma, som følge av at landet har gjennomført både politiske, økonomiske og sosiale reformer. I USA besluttet imidlertid finanskomiteen i Senatet å fastholde forbudet mot import fra Burma for slik å opprettholde presset for reformer.
Burma frigir 514 fanger, de fleste politiske fanger. Det kan bety at alle fanger som er fengslet på politisk grunnlag, er ute av fengslene, ifølge en talsmann for opposisjonen.